b'\n_START_ARTICLE_\nMinistar vanjskih poslova\n_START_PARAGRAPH_\nMinistar vanjskih poslova \xc4\x8dlan je vlade i \xc5\xa1ef resora nadle\xc5\xbenog za me\xc4\x91unarodne odnose i vo\xc4\x91enje vanjske politike svoje zemlje (u pravilu ministarstva vanjskih poslova). Ministar vanjskih poslova upravlja slu\xc5\xbebom vanjskih poslova. Jedan je od visokih politi\xc4\x8dkih du\xc5\xbenosnika koji je po svojoj funkciji ovla\xc5\xa1ten predstavljati svoju dr\xc5\xbeavu prema inozemstvu i za predstavljanje mu nije potrebna punomo\xc4\x87 (jer po me\xc4\x91unarodnom pravu mu nije potrebna; smatra se jednim od redovitih tijela vanjskog zastupanja dr\xc5\xbeave. Mo\xc5\xbee sklapati me\xc4\x91unarodne ugovore u ime svoje dr\xc5\xbeave bez posebne punomo\xc4\x87i). Njegove izjave obvezuju dr\xc5\xbeavu. Po stupanju na du\xc5\xbenost, obi\xc4\x8daj je da ministar vanjskih poslova diplomatskim putem najavi drugim dr\xc5\xbeavama svoje stupanje na du\xc5\xbenost. Nije neuobi\xc4\x8dajno da ministar vanjskih poslova zauzima polo\xc5\xbeaj potpredsjednika vlade, a ponekad sam premijer (predsjednik vlade) vodi resor vanjskih poslova._NEWLINE_Opseg ovlasti ministra vanjskih poslova razli\xc4\x8dit je u pojedinim dr\xc5\xbeavama, ali se u osnovnim funkcijama podudaraju. U SAD-u du\xc5\xbenost ministra vanjskih poslovama obavlja dr\xc5\xbeavni tajnik (Secretary of State), dok u nekim latinskoameri\xc4\x8dkim zemljama nosi naziv canciller.'